Britaniyalik Parij va Bryusseldagi teraktlarni moliyalashtirganligini tan oldi

Buyuk Britaniya fuqarosi 2015-yilda Parijda va 2016-yilda Bryusseldagi terrorchilik hujumlarini tashkil etganlarga moliyaviy yordam ko‘rsatganligini tan oldi. Bu haqda AFP agentligi ma’lum qildi, deb yozadi “TASS”.

26 yoshli Muhammad Ali Ahmad va belgiyalik Zakariya Bufassil Londondagi sudda javob bermoqda. Ular 2015-yilning iyulida Muhammad Abriniyga 3 ming funt (3,5 ming yevro) yetkazishda ayblanmoqda. Abriniy 22-mart kuni Bryussel aeroportida terakt uyushtirgan terrorchilarning sherigi hisoblanadi.
Abriniy, shuningdek, 2015-yilning 13-noyabrida Fransiya poytaxti va uning chekka qismida sodir etilgan teraktlarni uyushtirishga aloqadorlikda gumonlanmoqda.
“Mazkur yetkazilgan pullar terrorchilik harakatlarini moliyalashtirishga mo‘ljallanganligiga shubha yo‘q”, — dedi prokuror.
Agentlikning ta’kidlashicha, Ahmad 8-noyabr kuni aybini tan olib, ko‘rsatma bergan. Biroq ushbu ma’lumotni sud jarayoni boshlangunga qadar oshkor etish mumkin bo‘lmagan. Ikkinchi gumonlanuvchi o‘z aybini tan olmagan.
Diqqat, diqqat! “Daryo”ning Telegram’dagi rasmiy kanali — “Toshqin ‘Daryo’”ga obuna bo‘lib, yangiliklardan ovozli ko‘rinishda bahramand bo‘lishingiz mumkin.